Blědy naporst

Blědy naporst (Digitalis grandiflora) je rostlina ze swójby putnikowych rostlinow (Plantaginaceae).

Po někotrych žórło so swójbje trudownikowych rostlinow (Scrophulariaceae) přirjaduje. 

 Synonym 
 D. ambigua Murray

 Wopisanje 
Blědy naporst je trajne zelo, kotrež docpěwa wysokosć wot 60 hač 120 cm.

Stołpik je horjeka kudźerjawje kosmaty.

 Łopjena 
Ćmowozelene łopjena su přećiwostejne a lancetojte a njesu na delnim boku proste kosmy. Wone maja nadpadne žiłki.

 Kćenja  
Kćěje wot junija hač awgusta. Wisace, zwónčkojte, swětłožołte kćenja docpěwaja dołhosć wot 3 hač 4,5 cm a steji w dołhich kićach. Wone nimaja kosmy a su znuřka swětłobrunje syćojće blakate. Króna je zwónčkojta-brjuchata a docpěwa dołhosć wot 3 hač 4 cm.

Kćenja čmjeły přiwabjuja, kotrež hłuboko do kćenjow nutř lězu a tam nektar cycaja. 

 Stejnišćo 
Rosće na hórskich łukach, lěsnych swětlinach, lěsnych zahonach a kamjentnych nasypach. Preferuje čerstwe pódy w słóncu abo w połsćinje.

 Rozšěrjenje 
Rostlina je w srjedźnej Europje, južnje hač do južnych Alpow, w sewjernej Grjekskej a w Kawkazu rozšěrjena.

 Podobna družina 
 Žołty naporst (Digitalis lutea) ma kćenja, kotrež su wusko zwónčkojte a docpěwaja dołhosć wot 2 hač 2,5 cm. Wone su znutřka kosmate.

 Nóžki 

 Žórła  
 Botanica, Einjährige und mehrjährige Pflanzen, Über 2000 Pflanzenporträts, ISBN 978-3-8331-4469-1, strona 280 
 Schauer - Caspari: Pflanzenführer für unterwegs, ISBN 978-3-8354-0354-3, 2. nakład, 2008, strona 156 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, strona 334 
 Brankačk, Jurij: Wobrazowy słownik hornjoserbskich rostlinskich mjenow na CD ROM. Rěčny centrum WITAJ, wudaće za serbske šule. Budyšin 2005. 
 Kubát, K. (Hlavní editor): Klíč ke květeně České republiky. Academia, Praha (2002)
 Lajnert, Jan: Rostlinske mjena. Serbske. Němske. Łaćanske. Rjadowane po přirodnym systemje. Volk und Wissen Volkseigener Verlag Berlin  (1954)
 Rězak, Filip: Němsko-serbski wšowědny słownik hornjołužiskeje rěče. Donnerhak, Budyšin (1920)

 Eksterne wotkazy 

Kategorija: Putnikowe rostliny
Kategorija: Škitane rostliny